PÅ FERSKEN: Gjerningspersonene ble fanget på overvåkningskamera. Politiet sier de også har tatt DNA-spor på stedet. Foto: politiet

Her stjeler tyvene beboernes julegaver

To innbruddstyver brøt seg mandag inn på et omsorgssenter i Trondheim.

18. desember 2017

Artikkelen er over to år gammel

Bakklandet menighets omsorgssenter i Trondheim ble natt til mandag utsatt for tyveri. Adresseavisen skriver at tyvene raserte flere rom og tok med seg flere parfymeartikler, men at utbytte ikke ble stort på de to tyvene.

Innbruddet skjedde i delen av senteret de ansatte blant annet brukte til å oppbevare julegavene til beboerne.

– Det virker på meg som om tyvene har vært på jakt etter alt mulig. De har helt skruppelløst stjålet alt fra gamle mobiltelefoner til beboernes julegaver, sier omsorgssenterets daglige leder Kristin Svendsen til Adresseavisen.

Husker du? Margareth Hansen (88) hadde 6700 kroner til jul – tyven stjal alt

Det var 37 beboere som lå og sov da innbruddet skjedde. De skal ikke ha merket noe til innbruddet.

Svendsen sier at det er snakk om store materielle skader.

– Man blir bare lei seg og trist når slike ting skjer. Og det er spesielt simpelt at noen stjeler verdier som var beregnet på de eldre som bor her. På et bord i administrasjonen hadde vi stablet parfymeflasker, deodoranter og andre ting vi skulle pakke inn som julegaver til beboerne våre, sier Svendsen.

Les også: Elevene fortviler – skolens juletre saget ned for fjerde gang

Krimvakta i Trøndelag opplyser til VG at det er gjort sporsikring og at tyvene er fanget på overvåkingskamera. Tirsdag blir saken overført til tyveriavsnittet.

Publisert: 18.12.17 kl. 22:35

Les også

Mer om Krim